tartuNLP/wikipedia-smugri-20251201 huggingface dataset:
Tõlvlehik

Tõlvlehik ("Spathiphyllum") on toataim, mis kuulub võhaliste ("Araceae") sugukonda ning on looduslikult levinud Costa Ricas, Panamas, Colombias ja Venezuelas.
Taime nimetus olevat tulnud sellest, et tema valged õied meenutavad valget vaherahulippu. Ladinakeelne nimi tuleneb kahest kreekakeelsest sõnast: "spathe" ("σπάθη"), mis viitab modifitseeritud lehele, mida sageli nimetatakse ka braktiks, ja sõnast "füllum" ("φύλλον"), mis tähendab lehte.
Ajalugu.
Tõlvlehikul pole pikka ajalugu, aga taim toodi Euroopasse aastal 1870 ning see oli ilmselt toataimede hulgas, mida Victoria ajastu inimesed kodustasid.
Iseloomustus.
Need on püsililled, mille suured lehed on 12–65 cm pikad ja 3–25 cm laiad. Õisi toodetakse spadiksis, mida ümbritseb 10–30 cm pikkune, valge, kollakas või rohekas "spathe".
Hooldus.
Suvel, kui arenevad õiepungad, väetatakse ettevaatlikult. Kevadel võib tõlvlehiku uude huumus- või toataimede mulda ümber istutada. Kuni augustini antakse regulaarselt lahjat väetise lahust, kuid tuleb jälgida, et mullapall ei oleks väetamisel kuiv. Pott ei tohi olla liiga suur. Paljundamine õnnestub jagamise teel või seemnetega.
Toksilisus.
Tõlvlehik on kergelt toksiline inimestele ja loomadele, kui see on alla neelatud. Tõlvlehik ei ole nagu liilia, see kuulub "Liliacea" perekonda. Liiliad on rohkem toksilised kassidele ja koertele. Tõlvlehik koosneb lahustumatu kaltsiumoksalaadi kristallidest, mis ärritavad nahka, ning tekitab suus kõrvetavat tunnet, iiveldust ja raskendab neelamist.
Wesermarschi kreis

Wesermarsch on kreis "(Landkreis)" Saksamaal Alam-Saksi liidumaal. Naabriteks on (idast ja päripäeva) Cuxhaveni ja Osterholzi kreisid, Bremeni linn Bremeni liidumaal, kreisivaba linn Delmenhorst, Oldenburgi kreis ja kreisivaba linn Oldenburg ning Ammerlandi ja Frieslandi kreis. Kreisi pindala on 821,87 km². 31. detsembril 2017 elas seal 89 022 inimest.
Geograafia.
Kreis paikneb Weseri läänekaldal Bremeni ja jõesuu vahel. Mitu jõge läbib kreisi läänest itta, suurim neist on Hunte, mis voolab enne Wesermarschi jõudmist läbi Oldenburgi. Põhjas ümbritsevad Weseri suue ja Jade abajas (Põhjamere laht) Butjadingeni poolsaart. Siin paikneb kreisi suurim linn Nordenham, asudes Weseri suudmes Bremerhaveni vastas.
Ajalugu.
Kreis loodi 1933. aastal, kui liideti Butjadingeni, Brake ja Elsflethi "Amtid" ning osi Delmenhorsti ja Vareli "Amtidest".
Belgia suursaatkond Tallinnas

Belgia suursaatkond Tallinnas oli Belgia diplomaatiline esindus (suursaatkond) Tallinnas aastatel 2005–2015. 
Tänapäeval katab Belgia Eestit oma Helsingis asuvast suursaatkonnast. 
Tallinnas tegutseb Belgia Kuningriigi Aukonsulaat Sakala tänav 10/Kentmanni tänav 4 ja aukonsul Erik Sakkov.
Tegutseb ka Eesti suursaatkond Brüsselis.
Enne teist maailmasõda asus Belgia saatkond Riias, Tallinnas tegutses konsulaat ja konsul Michel Edouard Nicaise aadressil Tina tänav 18 ja Jüri Vilmsi tänav 11.
Tadžikistani suursaadik Eestis

Tadžikistani suursaadik Eestis on Tadžikistani volitatud suursaadik Eestis. Suursaadik resideerib Minskis.
Sloveenia suursaadik Eestis

Sloveenia suursaadik Eestis on Sloveenia volitatud suursaadik Eestis. Suursaadik resideerib Varssavis.
Slovakkia suursaadik Eestis

Slovakkia suursaadik Eestis on Slovakkia volitatud suursaadik Eestis. Suursaadik resideerib Helsingis.
Serbia suursaadik Eestis

Serbia suursaadik Eestis on Serbia volitatud suursaadik Eestis. Suursaadik resideerib Helsingis.
Eveeni keel

Eveeni keel on tunguusi keel, mida kõnelevad eveenid Venemaal Sahhas, Magadani oblastis, Tšuktšimaal ja Habarovski krais. Eveenide koguarv oli Venemaal 2010. aastal 21 830, kuid eveeni keele kõnelejaid oli vaid 5656. Paljud eveenid on läinud üle vene keelele, Sahhas ka jakuudi keelele. Eveeni keel on ohustatud, emakeelena omandab seda vaid väike arv lapsi ning keele kõnelejate arv väheneb.
Kõnelejate keeleoskus halveneb ja huvi emakeele vastu on väike.
Murded.
Eveeni keel jaguneb erinevate käsitluste järgi kahte või kolme murderühma – lääne-, (kesk-) ja idamurdeks, mis jagunevad 20 murdeks ja paljudeks murrakuteks.
Kiri.
19. sajandi keskel tõlgiti eveeni keelde Matteuse evangeelium ning ilmus ka eveenikeelne aabits. Neis väljaannetes kasutati mugandatud kirillitsat. Eveeni keelt kirjutati 1932–1936 ladina kirjas, 1937. aastal asendati see kirillitsal põhineva tähestikuga, kuid ladina kirja kasutati kuni 1939. aastani.
1952. aastal lisati tähestikku tähed ӈ, ө ja ӫ.
"Eveeni tähestik"
Grammatika.
Fonoloogia.
Eveeni keeles on 18 täishäälikut (9 pikka ja 9 lühikest) ning 18 kaashäälikut.
Morfoloogia.
Eveeni on aglutinatiivne. Eveeni keeles on 13 käänet. Eristatakse ainsust ja mitmust ning esimest, teist ja kolmandat isikut. Keeles puuduvad eesliited, käändeid märgitakse järelliidetega. Morfoloogiliselt ülesehituselt sarnaneb eveeni keel mongoli keelega. Eveeni keelele on omane SOV-tüüpi sõnajärg.
Montenegro suursaadik Eestis

Montenegro suursaadik Eestis on Montenegro volitatud suursaadik Eestis. Suursaadik resideerib Varssavis.
Mehhiko suursaadik Eestis

Mehhiko suursaadik Eestis on Mehhiko volitatud suursaadik Eestis. Mehhiko on suursaadikuid Eestisse määranud alates 1992. aastast, suursaadik resideerib Helsingis. Praegune suursaadik Enrique Rojo Stein on ametis 2023. aasta augustist.
Maroko suursaadik Eestis

Maroko suursaadik Eestis on Maroko volitatud suursaadik Eestis. Suursaadik resideerib Helsingis.
Malta suursaadik Eestis

Malta suursaadik Eestis on Malta volitatud suursaadik Eestis. Suursaadik resideerib Vallettas.
Egiptuse suursaadik Eestis

Egiptuse suursaadik Eestis on Egiptuse volitatud suursaadik Eestis. Suursaadik resideerib Helsingis.
Hollandi suursaadik Eestis

Hollandi suursaadik Eestis on Hollandi volitatud suursaadik Eestis. Suursaadik resideerib Hollandi suursaatkonnas Tallinnas.
Suursaadikud.
Hollandi suursaadikud Eestis alates 1922. aastast:
Horvaatia suursaadik Eestis

Horvaatia suursaadik Eestis on Horvaatia volitatud suursaadik Eestis. Suursaadik resideerib Helsingis.
Indoneesia suursaadik Eestis

Indoneesia suursaadik Eestis on Indoneesia volitatud suursaadik Eestis. Suursaadik resideerib Helsingis.
Iraani suursaadik Eestis

Iraani suursaadik Eestis on Iraani volitatud suursaadik Eestis. Suursaadik resideerib Helsingis.
Kurt Rudolph

Kurt Rudolph (3. aprill 1929 Dresden – 13. mai 2020 Düsseldorf) oli Saksa usundiloolane. Tema peamine uurimisteema oli gnostitsism.
Elulugu.
Rudolph sündis Dresdenis ning õppis aastatel 1948–1953 Greifswaldi ja Leipzigi ülikoolis teoloogiat, usundilugu ja semitistikat. 1956. aastal kaitses ta Leipzigi ülikooli usuteaduskonnas doktoritöö mandalastest ning 1957. aastal teise doktoritöö sama ülikooli filosoofiateaduskonnas samal teemal, kuna Leipzigi ülikooli filosoofiateaduskond ei aktsepteerinud usuteaduskonnas kaitstud tööd. Mandalasi käsitles ka tema 1961. aasta Leipzigi ülikooli filosoofiateaduskonnas kaitstud habilitatsioonitöö. 1961–1983 oli ta usundiloo professor Leipzigi ülikoolis, 1984–1986 Santa Barbara (California) ülikoolis ja 1986–1994 Marburgi ülikoolis. Siirdus emerituuri 1994. aastal ning elas elu lõpuni Düsseldorfis.
Seosed Eestiga.
Ta on kinkinud raamatuid oma isiklikust teaduslikust raamatukogust EELK Usuteaduse Instituudi raamatukogule ja Tallinna Ülikooli raamatukogule.
Kurt Rudolph oli üks Jaan Lahe gnoosist käsitleva doktoritöö juhendajatest.
Jordaania suursaadik Eestis

Jordaania suursaadik Eestis on Jordaania volitatud suursaadik Eestis. Suursaadik resideerib Haagis.
Kasahstani suursaadik Eestis

Kasahstani suursaadik Eestis on Kasahstani volitatud suursaadik Eestis.
2019. aastani täitis Eestiga seotud ülesandeid Helsingis resideeriv Kasahstani suursaadik Soomes. Esimene Tallinnas resideeriv suursaadik Nurlan Seitimov andis volikirja üle 5. veebruaril 2020.
Küprose suursaadik Eestis

Küprose suursaadik Eestis on Küprose volitatud suursaadik Eestis. Suursaadik resideerib Helsingis.
Liibanoni suursaadik Eestis

Liibanoni suursaadik Eestis on Liibanoni volitatud suursaadik Eestis.
2004–2007 oli suursaadikuks Massoud Maalouf. Ta resideeris Varssavis. Hiljem pole Liibanon Eestisse oma suursaadikut määranud.
Luksemburgi suursaadik Eestis

Luksemburgi suursaadik Eestis on Luksemburgi volitatud suursaadik Eestis. Suursaadik resideerib Prahas.
Lõuna-Korea suursaadik Eestis

Lõuna-Korea suursaadik Eestis on Lõuna-Korea volitatud suursaadik Eestis. Suursaadik resideerib Helsingis. Alates 2024. aastast on Korea suursaadik ka Eestis.
Kariibi mere saarte kunst

Kariibi mere saarte kunst on kunst, mida on ajalooliselt loodud või luuakse tänapäeval Kariibi mere saartel.
Kariibi mere saarte kunst enne Ameerika avastamist.
Pärast Ameerika avastamist ning Aafrika orjade sissetoomist suri suurem osa Kariibi mere saarte põlisasukatest nii kiiresti välja, et nende traditsiooniline kunst läks peaaegu täielikult kaduma. Hispaanlaste allikate kohaselt tegid elanikud näiteks nikerdusi, sulgedest esemeid ning tekstiilitööd. Säilinud on vaid paar puidunikerdust, väike hulk merekarbi- ja luunikerdusi ning küllaltki palju kivikujukesi. Inimesi või loomi meenutavad kolme tipuga kujukesed kujutavad vaime ("zemi"). Nende poolest on eriti tuntud tainod, kes arvatakse olevat kunstilises arengus kõige kaugemale jõudnud. Veel on leitud inim- ja loomapeaga uhmreid ning ovaalseid kive, mis võivad olla seotud Mehhiko ja Guatemala yugodega. Pole teada, millises ulatuses käis suhtlus saartel ning mandril elavate rahvaste vahel ning kummad kumbi enam mõjutasid. Inimpeade lai esinemine näitab, et kultuurid tegelesid surelikkuse teemaga. Antillidelt on palju leitud ka nn komakive, mille funktsioon pole teada. Jälgi väljasurnud rahvaste kunstist võib ilmselt näha ka tänapäevaste mandril elavate aravakkide, kariibide ning teiste rahvaste kangakudumises.
Kõrrekoorel

Kõrrekoorel ehk ketaskoorel on vananenud nimetus taldrikäke, ketasäke, mullaharimisriist, mille tööseadiseks on ühele teljele paigalda­tud sfäärketastest koosnev kettapatarei, mis kahele laagrile toetatuna saab pöörelda ümber oma telje.
Ehitus ja omadused.
Kettapatarei telg paikneb randaali liikumissihi suhtes nurgi, sfäärketaste nõgusküljed on randaali liikumise suunas (ette­poole). Ainult sellises asendis tungivad sfäärkettad mulda ning kobestavad ja segavad seda (atakknurk). Randaalil on kaks või mitu (kahe- või mitmejäljeline randaal) piki­telje suhtes sümmeetriliselt (kahepoolne randaal) või eba­sümmeetriliselt (ühepoolne randaal) paigutatud ning teine­teise järel liikuvat sektsiooni, igasühes üks või mitu kettapatareid. Olenevalt randaali massist ühe sfäärketta kohta eristatakse kergeid (15–40 kg), raskeid (40–­100 kg) ja üliraskeid (100–500 kg) randaale. Kergeid randaale kasutatakse põllul ja aias (põllu- ja aiarandaal), neil on sileda lõikeser­vaga kettad. Rasked ja ülirasked randaalid on soo- või uudismaarandaalid, nende kettad on sälkservalised. 
Majanduslikus mõttes on kõrrekoorel väga hea aja ning põllutööde maksumuse optimeerija, kuna masinaga saab mullaharimistööd teha kiiremini ja odavamalt. Masin peab siiski olema haagitud piisava võimsusega traktorile, kuid kompenseerib selle oma suure tootlikkusega. Meeles tuleb pidada, et töö kõrrekooreliga on soovitatav teha 24 tunni jooksul pärast saagi koristust ning maksimaalne ooteaeg kombainimise järel ei tohiks ületada üht nädalat.
Kõrrekoorimine on otsene mehaaniline tõrjevõte paljude erinevate teraviljakahjurite nagu viljakukkede, kõrsvilja-maakirbu, lehetäide, nälkjate, eriti aga kõrrevaablase vastu.
Pindmine harimine on eriti oluline Põhja- ja Ida-Eestis, kus viljaka pinnase sügavus pole kuigi suur ning põllumuld sisaldab palju kiviklibu.
Baure keel

Baure keel (teise nimega bauré või maure, hispaaniapäraselt chiquimitica või chiquimiti keel) on Boliivias räägitav aravaki keelkonna peaaegu väljasurnud keel, mida oskab vaid paar vanemat inimest. Keel on polüsünteetiline ning küllaltki vaba sõnajärjega.
Nimi.
Sõna "baure" (alternatiivsed kirjapildid "maure" ja "bauré"), millega baure hõim ennast kutsub, tähistab ka keelt. Ajalooliselt on hispaanlased hõimu kutsunud ka nimetustega "chiquimitica" ning "chiquimiti". Kahte baure hõimu alarühma kutsutakse hispaania keeles "joaquiniano" ning "carmelitano" ning need nimetused on laienenud ka vastavate rühmade murretele.
Adam Johann von Krusensterni väljak

Adam Johann von Krusensterni väljak on väljak Põhja-Tallinnas Kalamajas, Staapli, Peetri ja Allveelaeva tänava ristumiskohas Noblessneri sadamas.
Meresõitja Adam Johann von Krusensterni nimi anti uuele väljakule 14. mail 2014.
Mälestustähis.
19. septembril 2014 paigutati väljakule Adam Johann von Krusensterni bareljeef (autor on skulptor Aime Kuulbusch-Mölder).
Artur Ávila

Artur Ávila Cordeiro de Melo (sündinud 29. juunil 1979 Rio de Janeiros Brasiilias) on brasiilia ja Prantsuse matemaatik, Brasiilia Teaduste Akadeemia liige; esimene ladinaameeriklasest Fieldsi medali kavaler (2014).
Ta lõpetas Rio de Janeiro Föderaalse Ülikooli ja sai 2001. aastal Rio de Janeiro asuvast Puhta ja Rakendusliku Matemaatika Riiklikust Instituudist (IMPA) doktorikraadi (doktoritöö "Bifurcations of unimodal maps: the topological and metric picture"; juhendaja Welington de Melo). 
Seejärel siirdus Prantsusmaale, kus töötas mitmes uurimisasutuses, sealhulgas Pariisis asuvas Teadusuuringute Keskuses (CNRS), kus edutati 2008. aastal uurimisdirektoriks. 2018. aastast on ta Zürichi Ülikooli matemaatikainstituudi professor. Ühtlasi on Ávila 2009. aastast IMPA erakorraline teadur. Tema töögraafiku kohaselt viibib ta pool aastat Euroopas ja seejärel pool aastat Rio de Janeiros.
Teadlasena on Ávila peamised uurimissuunad matemaatikas dünaamilised süsteemid ja spektraalteooria. 2014. aastal Seoulis toimunud Rahvusvahelise Matemaatikute Kongressi (IMC) avatseremoonial anti kätte Fieldsi medalid, sealhulgas Ávilale, kes sai medali "suure panuse eest dünaamiliste süsteemide teooriasse, mis on muutnud selle allharu nägu tänu ideele kasutada renormalisatsiooni ühendava põhimõttena".
Ávilal on nii Brasiilia kui ka Prantsusmaa kodakondsus.
Eesti Superkarikas 2016

Eesti Superkarikas 2016 oli 21. Eesti Superkarikafinaal, kus mängisid möödunud hooaja Meistriliiga ja Eesti karika võitjad. Mäng peeti Tallinnas Sportland Arenal, ning mängisid Meistriliiga 2015 võitja Tallinna FC Flora ja Eesti karikas 2015 võitja Nõmme Kalju FC.
Mängu eel.
Nõmme Kalju FC on seni olnud osaline vaid ühes superkarikafinaalis - seda kolm aastat tagasi, kui FC Levadia vastu mindi värske liigavõidu järel.
FC Flora jaoks on seevastu superkarikafinaal küllaltki tuttav hooaja alustamise meetod - viimasest seitsmest aastast viiel on üheks superkarikafinalistiks olnud just Flora, kes on ühtlasi võistluse ajaloo kõige edukam meeskond kaheksa võiduga. Lisaks on finaali jõutud veel kolmel korral.
Mäng.
Kokkuvõte.
Flora läks kohtumist juhtima 19. minutil, kui täpne oli Joseph Saliste.
Valitsev Eesti meister pani oma paremuse maksma teisel poolajal. 51. minutil kahekordistas Flora edu Rauno Sappinen ning 85. minutil oli täpne Albert Prosa.
Mängust tegi ülekande ERR.
Kündmine

Kündmine ehk künd on mullaharimisviis, mille käigus pööratakse muld ümber. Kündmist kasutatakse, et mulda külvamiseks või istutamiseks ette valmistada.
Kündmise peamine eesmärk on mulla pinnale tuua värskeid toitaineid, samal ajal kui maetakse umbrohu ja eelmiste põllukultuuride jääke, mis seal lagunevad. Mullaharimine kindlustab taimede arenguks vajaliku keskkonna loomise läbi oluliste tingimuste muutmise nagu õhustamine, mulle temperatuur, mulla niiskus, mulla struktuur, umbrohtude tõrjumine, toitainete olemasolu ja taimede tervis. Õige mullaharimise süsteemi valikul tuleb arvestada ka sellega, et kõik tööd saaksid tehtud õigeaegselt. Vajalikud tingimused taimede arenguks tuleb saavutada võimalikult väikese energia-, aja-  ja investeeringute kuluga.
Tänapäeval kasutatakse kündmiseks peamiselt hõlmatra. Varem on kasutatud ka hark-, konks-, kulp- ja vannasatra. Künnisügavus sõltub mulla huumushorisondi tüsedusest.
Heino Jaakula

Heino Jaakula (7. oktoober 1931 – 1. veebruar 2019) oli Eesti merendustegelane. Ta on muu hulgas olnud Estonia katastroofi uurinud Laevahuku Uurimise Ühiskomisjoni liige.
Ta lõpetas 1950. aastal Tallinna 2. Keskkooli hõbemedaliga ja 1956. aastal kiitusega Tallinna Polütehnilise Instituudi laevaehituse erialal.
Bersant Celina

Bersant Edvar Celina (sündinud 9. septembril 1996 Prizrenis) on Kosovo jalgpallur, kes mängib poolkaitsjana Rootsi kõrgliigaklubis AIK ja Kosovo jalgpallikoondises.
Ta sündis Kosovos, kuid kasvas üles Norras. Noorena mängis ta klubis Strømsgodset. 2007. aastal liitus ta Manchester City akadeemiaga. 2014. aasta juulis sõlmis ta Manchester Cityga oma esimese profilepingu. Ametliku debüüdi klubi põhimeeskonnas tegi ta 2016. aasta jaanuaris. Sama aasta 6. veebruaril tegi ta oma ainsa mängu Manchester City särgis Inglismaa kõrgliigas.
Hooajal 2016–17 mängis ta laenul Hollandi kõrgliigaklubis FC Twente. Ta lõi sel hooajal liigas viis väravat. Järgmisel hooajal mängis ta laenul Inglismaa esiliigaklubis Ipswich Town. 2018. aasta juulis sõlmis ta kolme miljoni naelsterlingi eest püsilepingu Inglismaa esiliigaklubiga Swansea City.
2020. aasta septembris sõlmis Dijon lepingu Prantsusmaa kõrgliigaklubiga Dijon. Ta mängis seal vaid hooajal 2020/21, mil Dijon jäi liigas 20. kohale ja langes kõrgliigast välja. Hooajal 2021/22 oli Celina taas laenul Ipswich Townis, kellega mängis sel hooajal Inglismaa tugevuselt kolmandas liigas. Hooajal 2022/23 oli ta Dijonist laenul Türgi kõrgliigaklubis Kasımpaşa ja Inglismaa esiliigaklubis Stoke City.
2023. aasta teises pooles läks Celina laenule AIK-sse, kellega sõlmis 2024. aasta alguses püsiva lepingu.
Celina mängis noorena Norra noortekoondistes, kuid otsustas hakata esindama Kosovot. Debüüdi Kosovo jalgpallikoondises tegi ta 2014. aasta septembris sõprusmängus Omaani vastu. Koondisekarjääri esimese värava lõi ta oma teises koondisemängus 13. novembril 2015 sõprusmängus Albaania vastu.
Georg Niedermeier

Georg Niedermeier (sündinud 26. veebruaril 1986 Münchenis) on Saksamaa jalgpallur, kes mängib kaitsjana Austraalia kõrgliiga klubis Melbourne Victory.
Enne 2018. aastal Melbourne Victoryga liitumist mängis ta Saksamaa klubides. Ta alustas klubikarjääri kodulinna klubis Müncheni Bayern, mille akadeemiaga liitus ta 1995. aastal. Ta mängis mitu hooaega Müncheni Bayerni duubelmeeskonnas, kuid esindusmeeskonnas tal debüüti teha ei õnnestunud. 2009. aasta jaanuaris liitus ta VfB Stuttgardiga ning ta mängis Stuttgardiga Saksamaa kõrgliigas kokku kaheksa hooaega. 2016. aasta augustis liitus ta SC Freiburgiga, mille rivistusse kuulus kaks hooaega.
Ohustatud keel

Ohustatud keeleks nimetatakse keelt, millel on oht lähimas tulevikus (umbes ühe-kahe põlvkonna jooksul) välja surra. Keel sureb välja viimase emakeelse kõnelejaga koos.
Keelte elujõulisust hinnatakse EGIDSi skaala järgi. Ohustatuks peetakse skaalal kategooriate 6b kuni 10 keeli.
Ohustatud tasemel keelt 6b kõnelevad küll kõik põlvkonnad, kuid fertiilses eas põlvkonnast annavad vaid vähesed lastele keelt edasi. Keelevahetuse olukorras (kategooria 7) kasutavad fertiilses eas ja vanemad inimesed keelt küll omavahel, aga seda ei anta edasi lastele. Väljasurevat keelt (8a) räägib ainult vanavanemate põlvkond. Vaevalt allesolevat keelt (8b) räägib ainult vanavanemate põlvkond või veelgi vanema põlvkonna liikmed, kellel pea-aegu puudub võimalus keelt omavahel kasutada. Uinunud keele (9) kohta on teadmine kogukonna mälus olemas, kuid see on pigem teadmine pärimusest ning tegelik keeleoskus piirdub identiteeti rõhutavate stampväljenditega. Hääbunud keelt (10) ei kasutata enam keegi ning keegi ei seosta ka oma etnilist enam selle keelega.
UNESCO arvestab keele ohustatuse määra hindamiseks järgmisi kriteeriume:
Taimehaigused

Taimehaiguste all mõistetakse patoloogilisi protsesse, mis tekivad taimes haigustekitaja (patogeeni) mõjul või taimedele ebasoodsate keskkonnatingimuste tagajärjel. Haigusega kaasnevad morfoloogilised muutused taimede ehituses. Haiguslike muutuste tõttu taime kasv ja areng pidurdub, saagikus ja saagi kvaliteet langeb ning taim võib täielikult hävida. Taimehaigusi põhjustavad seened, kiirikseened, bakterid, viirused, mükoplasmad, viroidid ja ainuraksed, samuti ebasoodsad kasvutingimused.
Ajalugu.
Taimehaiguste ajalugu on uuritud mitmesuguste tõendite põhjal. Fossiilsed leiud näitavad, et taimed haigestusid juba 250 miljonit aastat tagasi. Piiblis ja teistes varajastes kirjutistes on mainitud haigusi nagu rooste, hallitus ja lehemädanik, mis on aegade algusest põhjustanud näljahädasid ning drastilisi muutusi rahvastikus ja majanduses. Lähiminevikus on kaugeleulatuvate tagajärgedega taimehaiguste puhangud olnud näiteks kartuli-lehemädanik Iirimaal (1845–1860); viinapuu-jahukaste ja -ebajahukaste Prantsusmaal (1851 ja 1878); kohvirooste Ceylonis (nüüd Sri Lanka; alates 1870. aastatest); puuvilla ja lina fusarioosid; tubaka baktermädanik (1900. aastate algus); banaanide must sigatoka ja Panama haigus Kesk-Ameerikas (1900–1965); nisu kõrrerooste (1916, 1935, 1953–1954); maisi pruunlaiksus Ameerika Ühendriikides (1970); banaanide Panama haigus Aasias, Austraalias ja Aafrikas (alates 1990); ja kohvirooste Kesk- ja Lõuna-Ameerikas (1960 ja alates 2012). Taimehaiguste põhjustatud kahjud võivad avaldada märkimisväärset majanduslikku mõju, mis põhjustab taimekasvatajate ja turustajate sissetulekute vähenemist ning tarbijatele kõrgemaid hindasid.
Seenhaigused.
Taimehaiguste tekitajatest kõige suurema osa moodustavad seened, millest enamik on mikroskoopilised. Seentel ei ole klorofülli ja nad toituvad elavate taimede kulul või surnud orgaanilisest materjalist. Seene vegetatiivkeha moodustab seeneniidistiku ehk mütseeli. Enamik seenparasiite elavad taimedel, põhjustades neil ohtlikke haigusi. Levinumad seenhaigused on näiteks teraviljade roostehaigused, kartuli-lehemädanik, juurviljade tõusmepõletik.
Bakterhaigused.
Bakteritest põhjustatud haigused on taimede seas tunduvalt vähem levinud kui seenhaigused. Bakterhaigused vähendavad saagi kogust ja rikuvad kvaliteeti ning võivad selle isegi mürgiseks muuta. Bakteritest põhjustatud taimehaigusi nimetatakse bakterioosideks. Bakterid tungivad taime õhu- ja veelõhede, kõige sagedamini aga vigastatud kudede kaudu. Taime kasvuperioodil levivad bakterid tuule, vee või putukate abil, talvituvad nad aga seemnete sees või peal, viljakoristusjäätmetel, mugulates ja juurikatel.
Viirushaigused.
Viirustest põhjustatud taimehaigusi nimetatakse viroosideks. Viirushaigused on väga laialt levinud ja tekitavad taimedele eriti suurt kahju just sellepärast, et elutsevad taimeraku sees. Viirused on üliväiksed rakulise ehituseta bioloogilised objektid, mida ei peeta organismideks. Viirused avastati alles 19. sajandi lõpul, kui uuriti tubakamosaiiki. Peamised putuksiirutajad on lehetäid, tsikaadid, tirtslased ja lutikad. 
Eestis kahjustavad viirushaigused kõige rohkem kartulit, köögiviljadest aga tomateid ja kurke.
Connor Pain

Connor Thomas Pain (sündinud 11. novembril 1993 Hongkongis) on Austraalia jalgpallur, kes mängib äärepoolkaitsjana Austraalia kõrgliiga klubis Western United.
Ta alustas klubikarjääri Austraalia madalamate liigade klubides Malvern City ja Bentleigh Greens. 2012. aastal liitus ta Austraalia kõrgliiga klubiga Melbourne Victory, kus mängis kokku neli hooaega. Aastatel 2016–2019 mängis ta Central Coast Marinersis.
2019. aasta aprillis sõlmis ta lepingu Austraalia kõrgliigaga liituva Western Unitediga.
Austraalia jalgpallikoondises tegi Pain debüüdi 2013. aasta juulis mängus Hiina vastu.
Irnerius

Irnerius (ka Guarnerius, Wernerius; u 1050 – u 1125) oli Saksa-Rooma riigi jurist. Teda peetakse glossaatorite koolkonna rajajaks ja Rooma õigusõpetuse taaselustajaks keskajal. Ta õpetas õigusteadust Bologna Ülikoolis Itaalias. Teda kutsuti ka nimega Lucerna Iuris, mis tähendab ladina keeles õiguse valgustajat.
Elulugu.
Irnerius sündis u 1050. aastal Bolognas. Kuigi teda peetakse üheks kuulsamaks keskaja juristiks, on tema elust ja kirjutistest vähe teada. U 20-aastaselt hakkas ta õpetama didaktikat ja retoorikat Bologna Ülikoolis. Krahvinna Matilde di Canossa veenmisel hakkas ta pühenduma õigusteadusele, juhindudes seejuures keiser Justinianuse "Corpus iuris civilisest". 
Irnerius alustas õigusteaduse õpetamist Roomas, kuid suundus hiljem Bolognasse tagasi ja asutas 1084. aastal Bolognasse õigusteaduse õppimiseks uue kooli. Kuigi allikad väidavad, et enne Irneriust oli Bolognas õigusteadust õpetanud ka jurist Pepo, siis Irneriuse panust hinnatakse palju olulisemaks, kuna tema algatusel hakkas õigusteaduse õpetamine Bolognas kiirelt arenema ja levima üle terve Euroopa. Irneriuse algatusel tekkis uus meetod: selgitada Rooma õigust glosside kaudu. Glosse kirjutas Irnerius algselt seaduse tekstide vahele, kuid kuna need muutusid aina mahukamaks, otsustas ta neid edaspidi kirjutada lehe äärtesse. Sellega lõi ta marginaalide e äärmiste glosside kirjutamise traditsiooni, mis tuli üldkasutusse hilisemate glossaatorite töös. Irneriuse surmakuupäev pole kindel, kuid on kindlaks tehtud, et ta suri enne 1140. aastat. 
Teosed.
Irneriuse olulisim säilinud kirjutis on "Summa codicis". See töö on tähtis, kuna seda peetakse keskaja esimeseks süstemaatiliseks Rooma jurisprudentsi kogumikuks. Teost on hiljem toimetanud Herman Fitting, pealkirjaga "Summa codicis des Irnerius, mit einer einleitung" (Berliin, 1894). Teine teos, mida tavaliselt omistatakse Irneriusele, on "Quaestiones de juris subtilitatibus". Ka seda teost on hiljem täiendanud Fitting. Ülejäänud Irneriuse tehtud juriidilised tööd ja teosed on olemas vaid fragmentide näol ning osa teoste puhul ei ole võimalik tema autorlust kindlaks teha.
Tähtsus.
Irnerius oli üks esimesi glossaatoreid, kes tegi Rooma seadustele glossidega märkimisväärseid täiendusi. See oli raske ülesanne, kuna "Digestides" puudus tänapäevane süsteemsus ja enamasti paiknesid sisuliselt kokkukuuluvad tekstid kodifikatsiooni eri osades. Ta suutis glossidega anda hea ülevaate "Corpus iuris civilise" e "Justinianuse koodeksi" sisu kohta, mis omakorda aitas tema ajal leida lahendusi praktilistele õigusküsimustele. Irneriuse eluajast alates hakkasid arenema Lääneliku õigustraditsiooni tunnused. Irneriuse kuulsaimad õpilased olid Bulgarus, Martinus Gosia, Iacobus ja Hugo de Porta Ravennate. Bulgarust peetakse kõige kuulsamaks teise põlvkonna Bologna glossaatoriks. Glossaatorite koolkonnale järgnes 14.–15. sajandil postglossaatorite koolkond.
ST

ST võib tähendada järgmist:
St võib tähendada järgmist:
Tartu Naisühingu Kutsekool

Tartu Naisühingu Kutsekool (1919–1942) oli käsitöökool, mis alustas tegevust 1919. aasta veebruaris Alma Johansoni juhtimisel.
Esialgu oli koolis kaks osakonda: kudumine ja naiskäsitöö ning ainsaks õpetajaks Alma Johanson. Juba sama aasta sügisel täienes kool raamatuköitmise ja papitöö töökoja sisseseadega ning osalise sisseseadega keraamikaosakonna jaoks.
Esimene keraamikaõppejõud oli Juuli Suits (1919–1925), seejärel tema õpilane Beatrice Uusman-Uusmaa.
1923. aastal lisandus nahatöö osakond. Valmistati käekotte, rahataskuid, suitsutopse jne.
1927–1941 oli keraamika osakonna õpetaja Hilda Tover, kelle käe all valmistati Riigi Kunstitööstuskooliga sarnast laadi keraamikat. Toodangut müüdi Naisühingu enda kaupluses (asus raekoja taga), OÜ Kodukäsitöö poodides ja iga-aastasel kooli näitusmüügil.
Kool asus aadressil Kaluri 12.
1940. aastal likvideeriti Eraõppeasutiste likvideerimise seaduse põhjal seni sihtasutusena tegutsenud kool ning asendati Tartu Linnavalitsuse poolt ülalpeetava Tartu Naiskutsekooliga, millel oli kolmeaastase õppeajaga rõivaõmblemise, kangakudumise ja keraamika osakond ning kaheaastase õppeajaga tikanduse osakond.
Selle kooli keraamika töökojas on aastatel 1940–1941 õppinud näiteks skulptor Maire Männik.
TD

TD võib tähendada järgmist:
Td võib tähendada järgmist:
XR

XR võib tähendada järgmist:
Xr võib tähendada järgmist:
TS

TS võib tähendada järgmist:
Ts võib tähendada järgmist:
Ud (täpsustus)

Ud võib tähendada järgmist:
UD võib tähendada järgmist:
Der schwarze Kanal

"Must kanal" (saksa keeles "Der schwarze Kanal") oli Saksa DV ringhäälingu Deutscher Fernsehfunk (DFF) iganädalane poliitikasaade aastatel 1960–1989. Saates esitati lõike Lääne-Saksamaa telekanalite saadetest, millele saatejuht Karl-Eduard von Schnitzler lisas oma tõsiusklik-kommunistlikust vaatepunktist lähtuvad kommentaarid. 
Schnitzleri esinemisi on iseloomustatud kui "poleemilis-agressiivseid vihatiraade". Schnitzler toetas jäägitult Saksa DV sise- ja välispoliitikat. 1989. aastal iseloomustas ta Tiananmeni väljaku meeleavaldajaid Hiinas kui "kontrrevolutsioonilisi mõrtsukaid". "Mustast kanalist" sai üks Saksa DV massimeedia ja režiimi alatuse sümboleid.
Esimene saade jõudis eetrisse 21. märtsil 1960. Pealkiri "Must kanal" oli ka sõnademäng: saksa keeles on kanalisatsioonitoru torumeeste slängis "must kanal". Algselt oli saate ülesehitus ja pealkiri vastuseks Lääne-Saksamaal aastatel 1958–1960 eetris olnud Thilo Kochi saatele "Punane vaatepunkt" ("Die rote Optik"), kus analüüsiti Saksa DV telesaateid. Kuigi saade oli peamiselt mõeldud Saksa DV vaatajatele, siis (vähemalt algaastatel) loodeti ka, et need läänesakslased, kes said DFF-i vastu võtta, seda vaatavad.
Saadet vaadati rohkem Saksa DV nendes piirkondades, kus Lääne-Saksamaa televisioonisaateid ei olnud tehniliselt võimalik vastu võtta. Nendeks olid Saksa DV kirde- ja kaguosa ekstreemumid – Rostocki ringkonna idaosa ja suur osa Neubrandenburgi ringkonnast, aga ka Dresdeni ringkond ja Cottbusi ringkonna lõunaosa Poola piiri lähedal. Neid piirkondi nimetati naljatades "teadmatute oruks" (saksa keeles "Tal der Ahnungslosen"). Naljatati ka, et Lääne-Saksa telekanali ARD nimi tähendas "välja arvatud Rügenis ja Dresdenis" ("Außer Rügen und Dresden). Kui rahvusvaheliste kanalite nagu BBC ja RIASi signaale sai summutada, siis Lääne-Saksa televisiooni summutamine oleks tekitanud diplomaatilisi ja tehnilisi probleeme, kuna seda oleks olnud võimatu teha ilma, et see mõjutaks vastuvõttu Lääne-Saksamaal ja Lääne-Berliinis.
Seega nägi DFF lahendusena ARD ja ZDF-i saadete lindistamist ning nende kujutamist teisest, kommunistlikust vaatepunktist koos kommentaaridega.
20-minutilist saadet näidati tavaliselt esmaspäevaõhtuti kell 21.30, enne või pärast filmi või mõnda populaarset saadet, lootuses, et vaatajad, kas asuvad varakult filmi vaatama, seda näevad. Viimane saade jõudis eetrisse 30. oktoobril 1989.
Jem Karacan

Jem Paul Karacan (sündinud 21. veebruaril 1989 Londonis) on Türgi jalgpallur, kes mängib poolkaitsjana Inglismaa tugevuselt neljanda liiga klubis Scunthorpe United.
Ta sündis ja kasvas üles Inglismaal. 2003. aastal liitus ta jalgpalliklubiga Reading FC. Hooajal 2008–09 debüteeris ta klubi põhimeeskonnas. Inglismaal on ta kuulunud veel Bournemouthi, Millwalli ja Bolton Wanderersi ridadesse. Premier League'is on Karacan mänginud Readinguga hooajal 2012–2013. Türgis on ta mänginud ainult hooajal 2015–16, kui kuulus Galatasaray ja Bursaspori meeskonda. 2019. aasta jaanuaris sõlmis ta lepingu Austraalia kõrgliiga klubiga Central Coast Mariners. 2021. aasta jaanuaris sõlmis ta lepingu Scunthorpe Unitediga.
Karacan pole koondises Türgit esindanud, kuid on kuulunud Türgi noortekoondistesse.
Wilfred Hansford Gallienne

Wilfred Hansford Gallienne (20. mai 1897 Guernsey – 17. juuli 1956 Guernsey) oli Suurbritannia diplomaat.
Aastatel 1935–1940 oli ta Suurbritannia ja Iirimaa Ühendkuningriigi konsul Eestis, 1940 saadik (esitas volitused 7. juunil), 1947–1954 saadik Guatemalas ja 1954–1956 (surmani) suursaadik Kuubas.
Onufrius (Berezovskõi)

Onufrius (ukraina keeles Онуфрій; kodakodanikunimega Орест Володимирович Березовський "Orest Volodõmõrovõtš Berezovskõi"; sündinud 5. novembril 1944 Koritnes Võžnõtsa rajoonis Tšernivtsi oblastis) on Moskva Patriarhaadi Ukraina Õigeusu Kiriku eestseisja.
Teenistus vaimulikuna.
Valiti 2014. aastal MPUÕK juhiks, teda peeti poliitikast eemale hoidvaks kompromisskandidaadiks. MPUÕK juhina sai temast ühtlasi Vene Õigeusu Kiriku Püha Sinodi alaline liige. 2018. aasta oktoobris läks esimest korda telekanalis Inter eetrisse telesaade „Eestseisja sõna“ ("Слово предстоятеля"), milles kõneleb Onufrius. Ta osales koos UÕK aupatriarh Filareti, Ukraina Kreekakatoliku Kiriku eestseisja Svjatoslavi, muslimite ja juudi kogukondade esindajatega 13. mail 2019 president Volodõmõr Zelenskõi eestvedamisel korraldatud Ukraina usujuhtide videopöördumises Donbassi ja Krimmi elanike poole.
Rõngel

Rõngel ehk baranka on slaavi köögist pärinev nisujahutainast keetmise ja küpsetamise teel valmistatud rõngaskuivik.
Väiksem rõngel on rõngik.
Sebastián Coates

Sebastián Coates Nion (sündinud 7. oktoobril 1990 Montevideos) on Uruguay jalgpallur, kes mängib keskkaitsjana Portugali kõrgliiga klubis Lissaboni Sporting ja Uruguay jalgpallikoondises.
Ta alustas klubikarjääri kodumaal Nacionalis, mille põhimeeskonnas tegi ta debüüdi 2009. aastal. 2011. aastal liitus ta Inglismaa kõrgliiga klubiga Liverpool. Liverpoolis mängis ta kaks hooaega ja lõi liigas ka ühe värava, kuid sai väga vähe mänguaega. Hooajal 2013–14 mängis ta laenulepingu alusel taas Nacionalis. Järgmisel hooajal naasis Coates Inglismaale, liitudes Sunderlandiga.
2016. aasta jaanuaris suundus ta hooaja lõpuks laenule Lissaboni Sportingusse. Järgmisel hooajal sõlmis ta klubiga püsiva lepingu.
Uruguay jalgpallikoondises tegi Coates debüüdi 2011. aasta Copa América alagrupimängus Tšiili vastu. Koondisekarjääri esimese värava lõi ta 10. novembril 2016 MM-i valikmängus Colombia vastu. Pärast 2011. aasta Copa Américat on ta Uruguay koondisse kuulunud 2013. aasta FIFA konföderatsioonide karikaturniiril, 2014. aasta maailmameistrivõistlustel, 2015. aasta Copa Américal ja 2018. aasta maailmameistrivõistlustel. Ta kuulus 2012. aasta suveolümpiamängude jalgpalliturniiril Uruguay olümpiameeskonda.
Carl F. Gahlnbäck

Carl F. Gahlnbäck oli Eesti alal 1837–1937 tegutsenud transpordiettevõte. Ettevõte tegeles nii kaupade impordi kui ka ekspordiga. Tegevuse käigus arendas ettevõte ka laeva- ja raudteetransporti.
Carl Ferdinand Gahlnbäck (1812–1892) oli 1. gildi kaupmees, Suurgildi oldermann, Lübecki, Bremeni ja Hamburgi konsul; ta asutas kaubandusfirma Carl F. Gahlnbäck 1837. aastal. Kaubandusfirma Carl F. Gahlnbäck (1837–1940) tegeles impordi-ekspordi ja transpordiäriga. Oma tegevuse alul omas firma suurema purjelaevastiku, millega ta vedas kaupa Läänemerel ja Põhjamerel kuni Inglismaani. Peale selle võttis ta üle hilisematel aastatel välismaa laevaseltside esindusi, muu seas Soome Aurulaevaseltsi, Helsingi ja Hamburgi–Ameerika liini, Hamburgi esindused, olles viimase esindaja selle seltsi asutamisest saadik.
Kaubandusfirma Carl F. Gahlnbäck oli 19. sajandil mõnda aega suurim masinate importija Eestis ja ettevõttele kuulus ka masinatehas. Pärast isa surma firmat juhtinud vendade Carl Johann Heinrichi (1839–1898) ja Carl Edmund Williami (1843–1902) käest läks ettevõte 1900. aastal üle esimese pojale Karl Erik Gahlnbäckile (1868–?), kes oli samuti Suurgildi oldermann ning Rootsi, Norra ja Taani konsul.
Firma avas sõjajärgsel ajal kaubaosakonna, mis tegutses peaasjalikult koloniaalkaupade (troopilistest koloniaalmaadest pärit kaubad nagu näiteks kohv, tee, riis, vürtsid) alal ja varsti pärast seda avas ka eksportosakonna, mis eksportis võid, mune ja juustu. Carl F. Gahlnbäck oli esimene, kes soetas aurikuid külmutusruumidega eksportkaupade veoks, mis kindlustas või eksportimise ka soojadel suvekuudel.
1920.–1930. aastatel tegeles Kaubanduse ja Laevanduse A/S "Carl F. Gahlnbäck" laevamaakleri-, reederi- ja speditsiooniäriga, pidas mitmeid laevaliine (Soome, Stettinisse ja Hamburgi), esindas Eestis Hamburgi–Ameerika laevaliini, eksportis piimasaadusi ja mune. 1931. aastal asusid firma aidad ja bensiinijaam Uus Hollandi 5, külmutusmaja Uus Sadama 2, munade ladu Jaani tänav 9, tolliosakond Tallinna sadamas. 1930. aastatel pidas firma mõnda aega jahuveskit ja piimatalitust Sinalepa vallas ning piimatalitust Oru vallas. 1934. aasta 5. detsembril otsustas Vabariigi valitsus anda 1935. aastaks või väljaveo load viiele eksportöörile: P. K. "Estoniale", Eesti Piimaühisuste Liidule, a.-s.le Rotermanni tehased, firma C. F. Gahlnbäckile ja J. Puhk &amp; Poegadele. Samuti oli ettevõttel kontorid Uus tänav 2 (1924–1938) Tallinnas ja tehnikaosakond Uus tänav 4 (1937–1939).
1930. aastatel olid firma omanikud ja juhid konsul Karl Erik Gahlnbäck, Gösta Gahlnbäck ja Etienne Gahlnbäck (kaks viimast olid ka tuntud ja edukad jääpurjetajad). Firma prokuristiks oli 1931. aastal G. Heiseler ja volinikuks W. Hoerschelmann. 1939. aastal osales AS Carl F. Gahlnbäck Eesti Lennuliinide AS Ago asutamises ja oli selle firma aktsionär. 1939–1940 lahkusid baltisakslastest Gahlnbäckid ümberasumise käigus Eestist.
Bas Dost

Bas Dost (sündinud 31. mail 1989 Deventeris) on Hollandi jalgpallur, kes mängib ründajana Hollandi kõrgliigaklubis Utrecht
Ta alustas klubikarjääri kodumaal FC Emmenis, mille põhimeeskonnas debüteeris 2007. aastal. Seejärel liitus ta Hollandi kõrgliiga klubiga Almelo Heracles, kus mängis kaks hooaega. Hooajal 2009–10 lõi ta Hollandi kõrgliigas 14 väravat. Järgmise hooaja eel sõlmis ta lepingu kõrgliiga klubiga SC Heerenveen. Hooajal 2011–12 lõi ta Hollandi kõrgliigas koguni 32 väravat ja oli sel hooaja liiga suurim väravakütt.
2012. aasta juunis liitus ta Saksamaa kõrgliiga klubiga VfL Wolfsburg. Wolfsburgi ridades mängis ta neli hooaega ning ainsaks säravaks hooajaks jäi 2014–15, kui ta lõi liigas 16 väravat.
2016. aasta augustis sõlmis Dost lepingu Portugali kõrgliiga klubiga Lissaboni Sporting. Hooajal 2016–17 oli ta ülekaalukalt liiga suurim väravakütt, lüües 31 mänguga kokku 34 väravat. Ta tegi sel hooajal koguni neli kübaratrikki ning lõi Sportingu liigaväravatest täpselt pooled. 2017. aastal valiti ta Sportingu aasta mängijaks. Järgmisel hooajal 2017–18 lõi ta liigas 27 väravat ja jäi parima väravaküti arvestuses teiseks.
2019. aastal naasis ta Saksamaa kõrgliigasse, liitudes Frankfurdi Eintrachtiga. 2020. aasta detsembris siirdus ta Belgia kõrgliigaklubisse Club Brugge KV. Hooaegadel 2020/21 ja 2021/22 tuli ta Bruggega Belgia meistriks. 2022. aasta juulis naasis Dost pärast kümmet aastat Hollandi kõrgliigasse, sõlmides üheaastase lepingu Utrechtiga.
Dost kuulus Hollandi jalgpallikoondisse aastatel 2015–2018. Koondisekarjääri ainsa värava lõi ta 13. novembril 2015 sõprusmängus Walesi vastu.
Kivinurm

Kivinurm on eesti perekonnanimi.
Statistika.
2018. aasta 1. jaanuari seisuga on perekonnanimi Kivinurm Eestis 35 mehel ja 42 naisel. 
2022. aasta 1. jaanuari seisuga oli Eestis perekonnanimi Kivinurm 79 inimesel: 38 mehel ja 41 naisel. Perekonnanimede levikult oli Kivinurm meeste puhul 2972. kohal ja naiste puhul 2961. kohal.
Kivinurm oli levinum nimi vanuserühmas 5–9 aastat, kus seda oli 10 000 elaniku kohta 1,25. Nime kandja oli keskmiselt 42 aasta vanune. Perekonnanimi Kivinurm oli kõige sagedasem Järva maakonnas, kus sellist nime kandis maakonna 10 000 elaniku kohta keskmiselt 1,69 inimest.
1930. aastate nimede muutmise kampaania käigus võeti Kivinurm uueks nimeks kokku 26 korral, kui loobuti nimedest
Brecher neljal ja Klemmer kolmel juhul, Kauffeldt ja Kiilverk kahel juhul, lisaks nimedest Busch, Gerber, Gnadeberg, Ingberg, Jerberg, Kiistels, Kimann, Nessel, Pusch, Rijel, Siimann, Steinfeld, Tendal ja Tideman.
Kasiṇa

Kasina (paali keeles "kasiṇa", sanskriti keeles "kṛtṣna" – 'kogu', 'tervik', 'täielik') on rühm teatavaid universaale, mida kasutatakse vastava theravaada meditatsioonitehnika puhul keskendumisobjektidena. "Kasinatele" keskendumine ja vastavate objektide kirjeldused leiduvad Tipitakas ja Visuddhimaggas ning nendega on seotud mitmesuguste üleloomulike võimete saavutamine. 
Ṭhitañāṇo bhikkhu selgituse kohaselt esindab "kasina" objekti tervikuna, sõltumata sellest, kas tegemist on loodusliku või isevalmistatud "kasinaga". Keskendumisel välisele objektile ilmneb meeles vastav märk ("nimitta"), mida arendatakse edasi piirituks, mistõttu muutub nii teadvuses ilmnev "kasina" kujund kui ka sellele vastav spetsiifiline teadvus “kõikehõlmavaks” ja “täielikuks”.
Kokku loetletakse “"Kasina suttas"” üles kümme "kasinat":
Kaheksa esimest kasinat on meelerahu arendamise ja kaks viimast analüüsiva vaatluse arendamise ("bhāvanā") objektid. "Kasina" harjutamisega saavutatakse kiiresti "jhāna"'de tasemed, luuakse meeles kergesti kasinamärk ("nimitta") ja jõutakse takistusteta mentaalne aktiivsuseni mistahes tegevuses. Paali kaanoni ja Visuddhimagga kohaselt saavutatakse "kasinaga" üleloomulikud võimed ("iddhividhā") ja vabanemisele viivad teadmised ("ñāṇa").
Spencer Harrison

Spencer Harrison (kunstnikunimega Spenceroni) on Austraalia kunstnik.
Harrison kasutab oma loomingus värvilisi abstraktseid geomeetrilisi kujundeid, et väljendada nende kaudu teaduse, idamaade filosoofia ja kunstiga seotud ideid. 
Harrison omandas esimese bakalaureusekraadi nanotehnoloogia erialal (2007, Flindersi ülikooli) ning teise visuaalse kommunikatsiooni erialal (2010, Lõuna-Austraalia ülikool).
Ka 2019. aastal loodud Facebooki grupi Kõigi Eesti sümbolit, valge taustaga südamekontuuri, peetakse Spenceroni loominguks.
Uu keel (austroaasia)

Uu keel on moni-khmeeri keelte palaungi haru angkui rühma kuuluv keel, mida kõnelevad uud Hiinas Yunnani provintsis.
Uu on toonikeel, eristatakse 4 tooni.
Uu keel on isoleeriv, põhisõnajärg on SVO.
Uu põhisõnavara pärineb suures osas moni-khmeeri algkeelest, osalt ka austroaasia algkeelest. Esineb ka tai laene ja vähesel määral hiina laensõnu.
Kõnelejate arv on umbes 40 000.
Heino Lindre

Heino Lindre (19. oktoober 1920 Tartu – 3. veebruar 2019 Tartu) oli eesti kaubandustöötaja ja -õppejõud.
Heino Lindre sündis 19. oktoobril 1920 Tartus Paavo Lindre ja Elise (neiuna Klein) Lindre pojana. Abikaasa Helga Lindre (neiuna Seping, snd 1925. a Valasti külas). 
Hariduskäik.
Heino Lindre õppis Karinu algkoolis (1928–1934) ja Tapa Linna Ühisgümnaasiumis (1934–1937). Tartu Riiklikus Ülikoolis õppis ta aastatel 1965–1970 majandust (lõpetas).
Töö- ja elukäik.
Heino Lindre töötas juhivatel ametikohtadel (juhatuse esimees, juhataja, direktor) mitmes kaubandusettevõttes. Õppejõuna töötas ta Tartu Ülikooli majandusteaduskonna kaubatundmise ja kaubanduse organiseerimise kateedri vanemõpetaja ja dotsendina.
Paldiski foogtikohus

Paldiski foogtikohus oli Paldiski omavalitsus- ja kohtuasutus (foogtikohus) kuni 1889. aastani. 
Foogtikohtu koosseisu kuulus üks kohtufoogt ja kaks linnavanemat. Kohtu korralised istungid toimusid kaks korda nädalas. 
Kohtu liikmed valiti kohaliku kodanikkonna poolt eluks ajaks. 
Kohtu üks ülesanne oli valida ka linna kantseleid juhatav notar.
Roihuvuori kool

Roihuvuori kool (soome keeles "Roihuvuoren ala-asteen koulu") on kool Helsingis Roihuvuoris aadressil Vuorenpeikontie 7.
Koolis õpetatakse 1.–6. klassini. Koolis õpib umbes 380 õpilast.
Koolis õpetatakse ka eesti keelt (õpetaja Annika Kuuse).
Nancy lahing

Nancy lahing 5. jaanuaril 1477 oli viimane ja otsustav lahing Burgundia sõdades. Lahingus olid vastamisi Burgundia hertsogi Charles Südi väed Lotringi (Lorraine'i) hertsogi René II ja Šveitsi Konföderatsiooni vägede vastu. Charles Südi kogu vägi hukkus ja tema enda laip leiti alles kolm päeva hiljem.
Lahing käik.
Charles Südi piiras 2000–8000 mehega Lorraine’i hertsogkonna pealinna Nancyt, mille ta tahtis karmidele talveoludele vaatamata kiiresti vallutada, sest teadis, et Lorraine’i hertsog kogus ta selja taga vägesid. Hertsog René oligi kogunud 10 000–12 000 meest, kellega liitus veel 8000–10 000 Šveitsi sõdurit.
Ühendarmee liikus pealinna Nancy alla, kuhu jõuti 5. jaanuari varahommikul. Charles Südi sai viimasel hetkel sellest teada ning seadis oma väed tugevasse kaitsepositsiooni oma tavapärase lahinguplaani kohaselt – jalavägi moodustas keskele peakolonni, mille ees oli kuni 30 välikahuri positsiooni ning mõlemal tiival ratsaväeüksused. Ehkki ilmaolud olid ülimalt rasked – sadas tihedat lund –, tegi vastaspool enne lahingut korralikult luuret ning adus, et otserünnak oleks vaatamata suurele ülekaalule väga ohvriterohke. Väejuhid otsustasid saata šveitslaste 7000 jala- ja 2000 ratsaväelast rünnakule paremalt tiivalt ning peajõuna 8000 jalaväelase ja 1300 ratsaväelasega rünnata vasakult tiivalt haarates, tehes panuse sellele, et kehvades oludes burgundlased seda ei näe. Manööver õigustas ennast, sest pealöögijõud marssisid märkamatult vasakult tiivalt Charles Südi vägede selja taha.
Šveitslased alustasid allamäge rünnakut kaitses olevate burgundlaste vastu. Charlesi kahurid osutusid täiesti kasutuks, kuna nende suuet ei suudetud vajaliku kõrguseni tõsta, mistõttu esimene ja otsustav kogupauk surmas vaid kaks ründajat. Arvuline ülekaal võimaldas rünnata burgundlaste keskset peakolonni, viimaste vasak tiib löödi puruks ja koos suurtükiväega taganema. Suures arvulises vähemuses lõi peagi kogu Burgundia vägi vankuma ja pöördus põgenema. Charles üritas vägesid asjata korrastada, sattus oma staabiga lahingukeerisesse ning raiuti tõenäoliselt šveitslasest hellebardisti poolt surnuks. Enamik burgundlastest hukkus massilise põgenemisele järgnenud ühepoolsetes tapatalgutes, pääses vaid mõni üksik. Burgundia hertsogi Charles Südi keha otsiti laipade seast kolm päeva, enne kui see moonutatult leiti ja tuvastati.
Stanford

Stanford on asula USAs California osariigis Santa Clara maakonnas. Asula on tuntud eelkõige selle poolest, et seal asub Stanfordi ülikool.
Elanike arv on 13 315 (2000).
Pizzi

Luís Miguel Afonso Fernandes (enam tuntud kui Pizzi; sündinud 6. oktoobril 1989 Braganças) on Portugali jalgpallur, kes mängib keskpoolkaitsjana Portugali kõrgliigaklubis Braga.
Ta alustas klubikarjääri kodulinnaklubis GD Bragança. Pärast seda mängis ta Bragas, Ribeirãos, Covilhãs ja Paços de Ferreiras Portugalis ning Madridi Atléticos, Deportivo de La Coruñas ja RCD Espanyolis Hispaanias.
Portugali kõrgliigaklubis Lissaboni Benfica mängis ta alates hooajast 2014–15. Ta tuli Benficaga neli korda Portugali meistriks. 2017. aastal valiti ta Portugali liiga hooaja parimaks mängijaks. Hooajal 2019–20 lõi ta Portugali kõrgliigas 18 väravat, millega oli kahe teise mängija kõrval liiga suurim väravakütt. Samuti valiti ta sel hooajal liiga hooaja sümboolsesse koosseisu. 2019. aastal valiti ta Lissaboni Benfica aasta mängijaks. 2022. aasta jaanuaris läks ta Benficast hooaja lõpuni laenule Türgi kõrgliigaklubisse İstanbul Başakşehir.
2022. aasta suvel liitus Pizzi Araabia Ühendemiraatide klubiga Al Wahda. 2023. aasta alguses naasis ta Portugali kõrgliigasse, kui sõlmis lepingu Bragaga.
Portugali jalgpallikoondises mängis Pizzi aastatel 2012–2019 kokku 19 korda. Koondisedebüüdi tegi ta 14. novembril 2012 sõprusmängus Gaboni vastu ning lõi selles mängus penaltist ka koondisekarjääri esimese värava. Teise värava lõi ta 3. juunil 2017 sõprusmängus Küprose vastu ja kolmanda 14. novembril 2019 EM-i valikmängus Leedu vastu. Ta kuulus Portugali koondisse 2017. aasta FIFA konföderatsioonide karikaturniiril.
Jonas Gonçalves Oliveira

Jonas Gonçalves Oliveira (enam tuntud lihtsalt kui Jonas; sündinud 1. aprillil 1984 Bebedouros) on endine Brasiilia jalgpallur.
Ta mängis klubikarjääri algusaastatel kodumaal. Ta alustas karjääri Guaranis ning mängis seejärel Brasiilia kõrgliiga klubides Santos, Grêmio ja Portuguesa. 2010. aastal lõi ta Brasiilia liigas 23 väravat ja oli sellega liiga suurim väravakütt. Samal hooajal valiti ta liiga sümboolsesse koosseisu.
2011. aasta jaanuaris liitus ta Hispaania kõrgliiga klubiga Valencia, kus mängis kolm ja pool hooaega.
2014. aasta septembris sõlmis ta lepingu Portugali kõrgliiga klubiga Lissaboni Benfica. Ta tuli klubiga neli korda Portugali meistriks. Hooaegadel 2015–16 ja 2017–18 oli ta Portugali liiga suurim väravakütt (vastavalt 32 ja 34 väravat). Aastatel 2015 ja 2016 valiti ta Portugali kõrgliiga parimaks mängijaks. Aastatel 2015–2018 valiti ta neljal korral järjest Lissaboni Benfica aasta mängijaks.
2019. aasta juulis teatas ta karjääri lõpetamisest.
Debüüdi Brasiilia jalgpallikoondises tegi Jonas 27. märtsil 2011 sõprusmängus Šotimaa vastu. Koondisekarjääri esimese värava lõi ta sama aasta 14. novembril sõprusmängus Egiptuse vastu. 2016. aastal kuulus ta Brasiilia koondisse Copa América Centenariol.
Tehvandi mägi

Tehvandi mägi on kõrgendik Valga maakonnas Otepää vallas Nüpli külas. Mäe absoluutne kõrgus on 189,4 m.
Mäele on ehitatud Tehvandi K-90 suusahüppemägi. See avati 21. jaanuaril 2008. Enne seda kasutati kõrval asuvat madalamat suusahüppemäge. Suusahüppemägi on osa Tehvandi spordikeskusest.
Kääbusgalaktika

Kääbusgalaktika on väike galaktika, mis koosneb mitmest miljonist kuni mitmest miljardist tähest, olles väiksem näiteks Linnuteest mis koosneb 200–400 miljardist tähest. 
Kääbusgalaktikaks peetakse vahel Suur Magalhãesi Pilve, mis tiirleb ümber Linnutee ja koosneb üle 30 miljardist tähest. Kääbusgalaktikate kuju ja tegevust mõjutavad kokkupuuted suuremate galaktikatega. Astronoomid eristavad nende kuju ja struktuuri järgi mitut tüüpi kääbusgalaktikaid.